ફિલ્મની શરૂઆત પહેલી ફિલ્મ ‘ભૂતનાથ’થી જ થાય છે. ભૂતનાથ (અમિતાભ બચ્ચન) પોતાની ભૂતની દુનિયામાં પાછો ફરે છે, પણ ત્યાં તેનું સ્વાગત અપમાન અને ઘૃણાસ્પદ રીતે કરવામાં આવે છે. ભૂતનું કામ ડરાવવાનું હોય, પણ ભૂતનાથથી એક નાનું બાળક ડર્યું નહીં અને તેણે ભૂતનાથ પર પોતાનો રોફ જમાવ્યો એ જોયા પછી બીજાં ભૂત ભૂતનાથને ઉતારી પાડવાનું કામ કરે છે. ભૂતનાથને બહુ લાગી આવે છે અને તે ભૂતની જે ઓરિજિનલ ફિતરત છે એ ડરાવવાનું કામ કરવા ફરીથી પૃથ્વીલોકમાં પાછો આવે છે. પૃથ્વીલોકમાં ભૂતનાથ અખરોટ (પાર્થ ભોલેરાવ)ને મળે છે. અખરોટ સ્ટ્રીટ-કિડ છે. રસ્તા પર જ ઊછર્યો છે અને ઝૂંપડપટ્ટીમાં જ મોટો થયો છે. અખરોટ એકમાત્ર એવી વ્યક્તિ છે જે ભૂતનાથને જોઈ શકે છે, સાંભળી શકે છે. અખરોટને ભૂતનાથનો કોઈ ડર લાગતો નથી, ઊલટું અનેક વાર તે ભૂતનાથ પર ગુસ્સે થઈને તેના પર રાડો પણ પાડી લે છે. ભૂતનાથ ફરી એક વાર પોતાનું મૂળ કામ ભૂલીને આ ઝૂંપડપટ્ટીના બચ્ચા સાથે ભાઈબંધી કરી બેસે છે. ભાઈબંધી દરમ્યાન બન્ને એકબીજાને મદદ કરવાનું પ્રૉમિસ પણ કરે છે. આ ભાઈબંધી છેક એ સ્તર સુધી પહોંચે છે કે ભૂતનાથ અખરોટ માટે લોકસભાના ઇલેક્શનમાં પણ ઊભો રહેવા તૈયાર થઈ જાય છે.